ORDE do 26 de xuño de 2013 pola que se regulan os ficheiros de datos de carácter persoal existentes na Axencia para a Modernización Tecnolóxica de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 09/07/2013

O artigo 20.1 da Lei orgánica 15/1999, do 13 de decembro, de protección de datos de carácter persoal, dispón que a creación, modificación ou supresión dos ficheiros das administracións públicas só se poderá facer por medio de disposición xeral publicada no
Boletín Oficial del Estado
ou diario oficial correspondente.
Mediante a Orde do 2 de marzo de 2011, pola que se regulan os ficheiros de datos de carácter persoal existentes nos órganos superiores dependentes da Presidencia da Xunta de Galicia, reguláronse, entre outros, os ficheiros automatizados de datos de carácter persoal da antiga Secretaría Xeral de Modernización e Innovación Tecnolóxica adscrita á Presidencia da Xunta de Galicia.
O Decreto 252/2011, do 15 de decembro, polo que se crea a Axencia para a Modernización Tecnolóxica de Galicia e se aproban os seus estatutos, regula tanto as súas competencias e funcións como a súa organización e estrutura, e pasa a asumir os medios persoais e materiais e as competencias que lle correspondían á Secretaría Xeral de Modernización e Innovación Tecnolóxica.
A titularidade dos ficheiros declarados modificouse tacitamente, considerando cumprido o requisito de dar publicidade da modificación mediante unha disposición de carácter xeral coa publicación do decreto de creación da Axencia para a Modernización Tecnolóxica de Galicia, segundo o cal esta se subrogaba en todas as relacións xurídicas, bens, obrigas e dereitos dos cales é titular a Secretaría Xeral de Modernización e Innovación Tecnolóxica, pero neste momento faise a transición formal para cumprir con todas as expectativas de seguridade xurídica, o que se materializa mediante a formalización expresa da nova atribución de responsabilidade e na derrogación formal do número 7 do anexo I da Orde do 2 de marzo de 2011 pola que se regulan os ficheiros de datos de carácter persoal existentes nos órganos superiores dependentes da Presidencia da Xunta de Galicia.
Con base nas consideracións anteriores, tendo en conta as competencias e funcións atribuídas á Amtega no Decreto 252/2011, do 15 de decembro, polo que se crea a Axencia para a Modernización Tecnolóxica de Galicia e se aproban os seus estatutos, resulta necesario suprimir os sete ficheiros da antiga Secretaría Xeral de Modernización e Innovación Tecnolóxica (SXMIT) e crear oito novos ficheiros da Amtega, sete dos cales se corresponderán na súa denominación cos suprimidos da SXMIT, incluíndo ademais un novo ficheiro que se denominará «Servizos de coordinación e organización», que terá como finalidade a xestión dos servizos de organización e de coordinación para o persoal que presta servizos á Administración, tales como correo electrónico, xestión de usuarios, catálogo de recursos informáticos, servizo de atención ao usuario (CAU), etc. Os outros sete ficheiros serán equivalentes aos sete suprimidos da SXMIT, con excepción do cambio de titularidade á Amtega, excepto os denominados «Seguridade e control de acceso», que se modifica para dar acollida a todos os tratamentos que se realizan co fin de manter un adecuado control de acceso lóxico aos sistemas de información desta axencia, e o denominado «Recursos humanos», do que se amplía o seu contido xa que as competencias da Axencia nesta materia son máis amplas que as da Secretaría.
Por todo iso para a claridade e seguridade xurídica, procédese á publicación dunha nova disposición que complementa as xa vixentes.
Polo tanto, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
Artigo 1.
Obxecto
Mediante esta orde regúlanse os ficheiros de datos de carácter persoal existentes na Axencia para a Modernización Tecnolóxica de Galicia da Xunta de Galicia que se especifican nos anexos. No anexo I recóllense os ficheiros de nova creación e no anexo II os ficheiros que se suprimen.
Artigo 2.
Contido
Nos anexos desta orde recóllese a información exixida para as disposicións de creación de ficheiros no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do regulamento que a desenvolve, o Real decreto 1720/2007, do 21 de decembro.
Artigo 3.
Finalidade e uso dos ficheiros
Os datos de carácter persoal incluídos nos ficheiros regulados por esta orde só serán utilizados para os fins expresamente previstos e declarados no anexo I, e polo persoal debidamente autorizado.
Artigo 4.
Cesión de datos
Os datos só serán cedidos nos supostos expresamente previstos pola lei e os declarados no anexo I. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 5.
Órgano responsable dos ficheiros
A responsabilidade sobre os ficheiros creados por esta orde correspóndelle á Axencia para a Modernización Tecnolóxica de Galicia, ante a que se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6.
Nivel de protección e medidas de seguridade
Os ficheiros creados por esta orde encóntranse clasificados atendendo ao disposto no artigo 80 e seguintes do Real decreto 1720/2007, do 21 de decembro. No anexo I aparece a clasificación (nivel básico, medio ou alto) dos ficheiros creados baixo esta orde.
O titular do órgano responsable destes ficheiros adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e nas súas normas de desenvolvemento.
Artigo 7.
Supresión de ficheiros
No anexo II desta orde relaciónanse aqueles ficheiros para os cales se solicitará a súa supresión ao Rexistro da Axencia de Protección de Datos.
Disposición derradeira primeira.
Modificación da Orde do 2 de marzo de 2011 pola que se regulan os ficheiros de datos de carácter persoal existentes nos órganos superiores dependentes da Presidencia da Xunta de Galicia
Derrógase o número 7 do anexo I da Orde do 2 de marzo de 2011 polo que se regulan os ficheiros de datos de carácter persoal existentes nos órganos superiores dependentes da Presidencia da Xunta de Galicia.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 26 de xuño de 2013